pythainlp/thaigov-v2-corpus-22032023 huggingface dataset:
วันอังคารที่ 14 ธันวาคม 2564
กสร. ติวเข้มข้าราชการสู่ผู้นำยุคใหม่ เพิ่มศักยภาพภาครัฐเพื่อประชาชน
กสร. จัดอบรมโครงการฝึกอบรมหลักสูตร เสริมสร้างศักยภาพผู้นำยุคใหม่ เตรียมความพร้อมข้าราชการสู่การเป็นผู้นำมืออาชีพ มุ่งสร้างค่านิยมใหม่ในการทำงานเพื่อประชาชนและส่วนรวม
นายนิยม สองแก้ว อธิบดีกรมสวัสดิการและคุ้มครองแรงงาน (กสร.)เปิดเผยว่า ข้าราชการนับเป็นกลไกสำคัญในการนำนโยบายของรัฐไปปฏิบัติให้เกิดผลอันเป็นประโยชน์แก่ประชาชนและส่วนรวม ดังนั้นข้าราชการในระดับผู้นำจึงต้องมีความพร้อม ทั้งความรู้ ความสามารถและคุณลักษณะที่เหมาะสม มีความเป็นมืออาชีพ เป็นทั้งผู้นำและต้นแบบทางความรู้และความคิด รวมถึงถ่ายทอดและโน้มน้าวบุคลากรในหน่วยงานให้ปฏิบัติตามและมีค่านิยมการทำงานเพื่อประชาชนและส่วนรวม กรมจึงได้จัดอบรมโครงการฝึกอบรมหลักสูตร เสริมสร้างศักยภาพผู้นำยุคใหม่โดยมีวัตถุประสงค์เพื่อเสริมสร้างศักยภาพและสนับสนุนการเปลี่ยนบทบาทสำคัญในเส้นทางอาชีพให้มีความพร้อมทางด้านภาวะผู้นำและความสามารถทางการบริหารที่เหมาะสมกับตำแหน่งที่สูงขึ้น และมุ่งเน้นให้เป็นผู้นำทางความรู้และความคิด สามารถปรับแนวคิด ทัศนคติ วิธีการทำงาน ผลักดันและขับเคลื่อนภารกิจ นำการเปลี่ยนแปลงที่เหมาะสมกับองค์กร สร้างสรรค์และคิดค้นนวัตกรรมใหม่ ๆ เพื่อให้การปฏิบัติราชการและการบริหารราชการเป็นไปอย่างมีประสิทธิภาพ บนพื้นฐานการทำงานเพื่อตอบสนองต่อความพึงพอใจของประชาชน ซึ่งผู้เข้ารับการฝึกอบรมประกอบด้วย ข้าราชการประเภทวิชาการ ระดับชำนาญการพิเศษ ที่ดำรงตำแหน่งไม่เกิน 2 ปี สังกัดส่วนกลางและส่วนภูมิภาค รวมจำนวน 70 คน ระยะเวลาการฝึกอบรม จำนวน 2 วัน ระหว่างการฝึกอบรมจัดขึ้นในวันที่ 14 - 15 ธันวาคม 2564 รูปแบบการฝึกอบรม ประกอบด้วย การบรรยาย การแลกเปลี่ยนเรียนรู้ การซักถาม การแสดงความคิดเห็น และทำกิจกรรม
อธิบดี กสร.กล่าวทิ้งท้ายว่า เนื่องจากสถานการณ์ในปัจจุบันมีการแพร่ระบาดของเชื้อไวรัสโคโรนา 2019 (COVID-19) การจัดฝึกอบรมจึงเป็นรูปแบบออนไลน์ผ่านวีดิทัศน์ทางไกล(Video Conference)ด้วยโปรมแกรม Zoom Cloud Meetings ณหน่วยงานต้นสังกัดหรือสถานที่อื่นที่มีความเหมาะสม สามารถฝึกอบรมได้อย่างมีประสิทธิภาพและสามารถสื่อสารได้แบบสองทาง (Twowaycommunication)ตลอดระยะเวลาการฝึกอบรมมีการบันทึกเวลาเข้าอบรมแบบเวลาจริง(RealTime) และมุ่งหวังเป็นอย่างยิ่งว่าผู้เข้ารับการอบรมจะได้รับการเสริมสร้างศักยภาพและมีความพร้อมทางด้านภาวะผู้นำและความสามารถทางการบริหารที่เหมาะสมกับตำแหน่งที่สูงขึ้น เป็นผู้นำที่มีความรู้และความคิด สามารถปรับแนวคิด ทัศนคติ วิธีการทำงาน ผลักดันและขับเคลื่อนภารกิจ นำการเปลี่ยนแปลงที่เหมาะสมกับองค์กร สร้างสรรค์และคิดค้นนวัตกรรมใหม่ ๆ เพื่อให้การปฏิบัติราชการและการบริหารราชการเป็นไปอย่างมีประสิทธิภาพ บนพื้นฐานการทำงานเพื่อตอบสนองต่อความพึงพอใจของประชาชน
วันศุกร์ที่ 8 ตุลาคม 2564
“เอนก” ลั่น “ช้างเผือกมักจะเกิดในป่าลึก” หนุนสร้างความเสมอทางการศึกษา
“เอนก” ลั่น “ช้างเผือกมักจะเกิดในป่าลึก” หนุนสร้างความเสมอทางการศึกษา
“เอนก” ลั่น “ช้างเผือกมักจะเกิดในป่าลึก” หนุนสร้างความเสมอทางการศึกษา
อว. ดึงเด็กด้อยโอกาสมาจัดระบบการเรียนการสอนพร้อมทั้งระบบสนับสนุนเป็นพิเศษ
เปลี่ยนผู้ด้อยโอกาสให้เป็น “หัวกะทิทางการศึกษา” ชี้ไม่เพียงแค่ลดเหลื่อมล้ำ
แต่ยังเป็นการเติมเต็มคนคุณภาพให้ประเทศ
เมื่อวันที่ 7 ตุลาคม 2564 :ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) เป็นประธานในพิธีลงนามบันทึกข้อตกลงความร่วมมือเพื่อสร้างหลักประกันโอกาสทางการศึกษาสำหรับผู้ขาด แคลนทุนทรัพย์ระดับอุดมศึกษาโดยมี นายแพทย์สุภกร บัวสาย ผู้จัดการกองทุนเพื่อความเสมอภาคทางการศึกษา ศาสตราจารย์บัณฑิต เอื้ออาภรณ์ ประธานที่ประชุมอธิการบดีแห่งประเทศไทย (ทปอ.) รองศาสตราจารย์สมหมาย ผิวสะอาด ประธานที่ประชุมคณะกรรมการอธิการบดีมหาวิทยาลัยเทคโนโลยีราชมงคล และ ผู้ช่วยศาสตราจารย์จรูญ ถาวรจักร ประธานที่ประชุมอธิการบดีมหาวิทยาลัยราชภัฎ ร่วมลงนาม ที่ห้องแถลงข่าวชั้น 1 อาคารพระจอมเกล้า สำนักงานปลัดกระทรวง อว.
ดร.เอนก กล่าวว่าการศึกษาคือการสร้างคนและสร้างโอกาส ความเสมอภาคทางการศึกษาจึงเป็นสิ่งสำคัญ อว. จึงให้ความสำคัญกับการให้โอกาสและลดความเหลื่อมล้ำทางการศึกษา เพราะนักเรียนผู้ขาดแคลนทุนทรัพย์และผู้ด้อยโอกาส ถือเป็นทรัพยากรมนุษย์และเป็นหนึ่งในกำลังสำคัญที่สามารถช่วยพัฒนาประเทศ หากเราสามารถเปลี่ยนพวกเขาจากผู้รับความช่วยเหลือให้เป็นผู้ที่สามารถสร้างรายได้และทำงานที่เป็นประโยชน์กับประเทศได้ ที่สำคัญ ผลจากการให้โอกาสและลดความเหลื่อมล้ำทางการศึกษาไม่ใช่แค่ช่วยให้คนที่ขาดแคลนได้ร่ำเรียนเท่านั้น แต่ยังส่งผลถึงความเป็นเลิศและคุณภาพทางการศึกษาของประเทศที่เพิ่มขึ้น อย่างที่ตนได้พบเห็นนักวิจัย นักวิทยาศาสตร์มากมาย ที่เดิมเป็นช้างเผือกอยู่ท้องถิ่นห่างไกลหรือเป็นคนชายขอบ หลายคนมีสถานะที่ลำบาก แต่เมื่อได้รับโอกาสทางการศึกษาก็ได้กลายมาเป็นผู้ที่สามารถทำคุณประโยชน์ให้บ้านเมืองได้อย่างมหาศาล
รมว.อว. กล่าวต่อว่าประเทศไทยมีช้างเผือกไม่น้อยที่มีคุณภาพสูง เพราะธรรมชาติของเด็กเหล่านี้จะมีความอดทน มุ่งมั่น พร้อมฝ่าฟันอุปสรรค เราจึงต้องนำพวกเขามาฟูมฟักและฝึกปรือ โดย อว. จะต้องมีการดูแลและจัดระบบการเรียนการสอนพร้อมทั้งระบบสนับสนุนเป็นพิเศษ เพื่อทำให้เด็กเหล่านั้นสามารถแสดงศักยภาพที่มีอยู่ในตัวได้อย่างเต็มที่ เหมือนที่ตนเคยพูดอยู่บ่อยครั้งว่า ช้างเผือกมักจะเกิดในป่าลึก หากได้พวกเขามาเป็นกำลังในการสร้างสรรค์นวัตกรรมหรือวิทยาศาสตร์ระดับแนวหน้าของประเทศ ที่เรียกว่า Frontier Research เขาจะสามารถสร้างแรงบันดาลใจให้แก่คนอื่น ๆ ได้เห็นว่าผู้ด้อยโอกาสก็มีความสามารถหากได้รับโอกาสที่เหมาะสม เราจะเปลี่ยนจากผู้ด้อยโอกาสให้เป็นผู้มีโอกาส เป็น “หัวกะทิ” ทางการศึกษา เช่น ให้พวกเขาได้มีส่วนในการสร้างยานอวกาศของไทยไปโคจรรอบดวงจันทร์ เป็นต้น ตนเชื่อว่า ถ้าทำได้จะเป็นการช่วยสร้างแรงกระเพื่อมให้กับสังคมไทยได้อย่างมาก เพราะไม่เพียงแต่ช่วยลดความเหลื่อมล้ำและสร้างความเสมอภาคทางการศึกษา แต่พวกเขาเหล่านี้ยังเข้ามาเติมเต็มในเรื่องกำลังคนที่มีคุณภาพเพื่อขับเคลื่อนการพัฒนาประเทศได้
ทั้งนี้ การลงนามความร่วมมือดังกล่าวมีเป้าหมายเพื่อสร้างระบบหลักประกันโอกาสทางการศึกษาให้แก่นักเรียนผู้ขาดแคลนทุนทรัพย์  บูรณาการเชื่อมโยงแลกเปลี่ยนฐานข้อมูลการส่งต่อผู้ขาดแคลนทุนทรัพย์ให้ได้รับโอกาสทางการศึกษาต่อในระดับอุดมศึกษาตลอดจนการวิจัยพัฒนานวัตกรรมและองค์ความรู้เพื่อสนับสนุนการขับเคลื่อนมาตรการและนโยบายด้านการสร้างความเสมอภาคทางการศึกษา
วันอังคารที่ 22 มีนาคม 2565
รัฐมนตรีว่าการกระทรวงวัฒนธรรมเป็นประธานเปิดนิทรรศการถาวรพิพิธภัณฑสถานแห่งชาติ พระปฐมเจดีย์
รัฐมนตรีว่าการกระทรวงวัฒนธรรมเป็นประธานเปิดนิทรรศการถาวรพิพิธภัณฑสถานแห่งชาติ พระปฐมเจดีย์
รัฐมนตรีว่าการกระทรวงวัฒนธรรมเป็นประธานเปิดนิทรรศการถาวรพิพิธภัณฑสถานแห่งชาติ พระปฐมเจดีย์
วันที่ ๒๑ มีนาคม ๒๕๖๕ นายอิทธิพล คุณปลื้ม รัฐมนตรีว่าการกระทรวงวัฒนธรรม กราบนมัสการและถวายของที่ระลึกแด่พระศรีวิสุทธิวงศ์ ผู้ช่วยเจ้าอาวาส วัดพระปฐมเจดีย์ราชวรมหาวิหาร และเป็นประธานพิธีเปิดนิทรรศการถาวรพิพิธภัณฑสถานแห่งชาติ พระปฐมเจดีย์ จังหวัดนครปฐม พร้อมเยี่ยมชมวิสาหกิจชุมชน โดยมีนางยุพา ทวีวัฒนะกิจบวร ปลัดกระทรวงวัฒนธรรม นายกิตติพันธ์ พานสุวรรณ อธิบดีกรมศิลปากร ผู้บริหารกระทรวงวัฒนธรรม นายสุรศักดิ์ เจริญศิริโชติ ผู้ว่าราชการจังหวัดนครปฐม นางฐิติรัตน์ เรืองสังข์ วัฒนธรรมจังหวัดนครปฐม ผู้บริหาร ข้าราชการ เจ้าหน้าที่กรมศิลปากร หัวหน้าส่วนราชการส่วนภูมิภาค เครือข่ายทางวัฒนธรรมและสื่อมวลชน เข้าร่วม ณ พิพิธภัณฑสถานแห่งชาติ พระปฐมเจดีย์ จังหวัดนครปฐม
รัฐมนตรีว่าการกระทรวงวัฒนธรรม กล่าวว่า เมืองนครปฐมโบราณเป็นเมืองที่มีขนาดใหญ่ที่สุดในบรรดาเมืองในสมัยทวารวดี นับตั้งแต่พุทธศตวรรษที่ ๑๒ เป็นต้นมา จัดเป็นศิลปกรรมต้นธารอารยธรรมสมัยประวัติศาสตร์ที่มีพัฒนาการอย่างต่อเนื่อง ณ บริเวณลุ่มแม่น้ำท่าจีน – แม่กลอง ระหว่างพุทธศตวรรษที่ ๑๑ – ๑๖ บรรดาโบราณวัตถุ ศิลปวัตถุ และโบราณสถาน ส่วนใหญ่ล้วนสร้างขึ้นเนื่องในพุทธศาสนาลัทธิเถรวาท หากแต่ยังปรากฏหลักฐานการนับถือศาสนาพุทธลัทธิมหายานและฮินดูรวมอยู่ในพื้นที่นี้ด้วย การที่กรมศิลปากรได้ปรับปรุงการจัดแสดงนิทรรศการถาวร พิพิธภัณฑสถานแห่งชาติ พระปฐมเจดีย์ ขึ้นในครั้งนี้ แสดงถึงความตั้งใจพัฒนาพิพิธภัณฑสถานแห่งชาติในประเทศไทย และเผยแพร่ความรู้ใหม่ด้านศิลปวัฒนธรรม ให้ประชาชนตระหนักรู้ และมีส่วนร่วมในการอนุรักษ์ หวงแหน และภาคภูมิใจในมรดกศิลปวัฒนธรรมของชาติอีกทางหนึ่งด้วย
พิพิธภัณฑสถานแห่งชาติ พระปฐมเจดีย์ ดำเนินการปรับปรุงการจัดแสดงนิทรรศการถาวรภายในพิพิธภัณฑสถานแห่งชาติ พระปฐมเจดีย์ โดยนำเสนอเนื้อหาทางประวัติศาสตร์และพัฒนาการของเมืองนครปฐม ที่สอดคล้องกับโบราณวัตถุในพิพิธภัณฑ์ ซึ่งส่วนใหญ่มีอายุอยู่ในช่วงวัฒนธรรมทวารวดี (พุทธศตวรรษที่ ๑๒ – ๑๖) แบ่งเนื้อหาการจัดแสดงออกเป็น เรื่องราวในอดีตของนครปฐมในสมัยก่อนประวัติศาสตร์และสมัยทวารวดีผ่านโบราณวัตถุ เข้าสู่ยุคประวัติศาสตร์ จากจารึกสำคัญที่ค้นพบในเมืองนครปฐม แนะนำสภาพภูมิศาสตร์ของนครปฐมโดยสังเขป การจัดแสดงเรื่องราวของศาสนาและความเชื่อของชุมชนทวารวดีในนครปฐมจากหลักฐานโบราณวัตถุที่ค้นพบในบริเวณเมืองโบราณนครปฐม และส่วนสุดท้ายเป็นเรื่องราวความเจริญรุ่งเรืองของนครปฐมหลังจากวัฒนธรรมทวารวดีเสื่อมลงจนกระทั่งถึงสมัยเปลี่ยนแปลงการปกครอง พ.ศ. ๒๔๗๕ โบราณวัตถุชิ้นสำคัญ อาทิ จารึกวัดพระงาม พระพุทธรูป ประติมากรรมประดับศาสนสถาน พระพุทธรูปประทับเหนือพนัสบดี ธรรมจักร
ทั้งนี้ กรมศิลปากรหวังเป็นอย่างยิ่งว่าการปรับปรุงพิพิธภัณฑสถานแห่งชาติ พระปฐมเจดีย์ครั้งนี้จะทำให้ผู้ชมนิทรรศการได้เรียนรู้และมีความเข้าใจในประวัติศาสตร์ โบราณคดีและศิลปกรรมของไทย อีกทั้งจะเป็นแรงกระตุ้นให้เกิดความสนใจในการศึกษา “ทวารวดี” ในเมืองนครปฐมโบราณ อันเป็นประโยชน์อย่างกว้างขวางในทางวิชาการต่อไป
วันพฤหัสบดีที่ 11 สิงหาคม 2565
รฟท. เปิดให้บริการขบวนรถด่วนพิเศษสายใต้ เพิ่ม 2 ขบวน
เส้นทางกรุงเทพ - ปาดังเบซาร์ - กรุงเทพ เริ่ม 11 สิงหาคม 2565
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า เพื่อเป็นการอำนวยความสะดวกรองรับการเดินทางของประชาชนและนักท่องเที่ยวที่จะเดินทางเชื่อมต่อระหว่างไทยและมาเลเซีย หลังจากที่ ศบค. ได้ประกาศผ่อนคลายข้อปฏิบัติมาตรการควบคุม COVID-19 ทำให้มีนักท่องเที่ยวจากมาเลเซียเดินทางเข้ามาท่องเที่ยวภายในประเทศไทยเพิ่มมากขึ้น เพื่อเป็นการสนับสนุนนโยบายของรัฐบาลในด้านส่งเสริมการท่องเที่ยว และช่วยกระตุ้นเศรษฐกิจภายในประเทศ
รฟท.จึงได้เปิดให้บริการขบวนรถสายใต้ เส้นทางกรุงเทพ - ปาดังเบซาร์ - กรุงเทพ จำนวน 2 ขบวน เริ่มให้บริการตั้งแต่วันที่ 11 สิงหาคม 2565 เป็นต้นไป ประกอบด้วย
1. ขบวนรถด่วนพิเศษที่ 45 กรุงเทพ - ปาดังเบซาร์ ออกจากสถานีกรุงเทพ เวลา 15.10 น.ถึงปาดังเบซาร์ (ฝั่งมาเลเซีย) เวลา 09.50 น. (ตามเวลาประเทศไทย)
2. ขบวนรถด่วนพิเศษที่ 46 ปาดังเบซาร์ - กรุงเทพ ออกจากสถานีปาดังเบซาร์ (ฝั่งมาเลเซีย)เวลา 17.06 น. (ตามเวลาประเทศไทย) ถึงกรุงเทพ เวลา 12.45 น.
นอกจากนี้ เมื่อวันที่ 15 กรกฎาคมที่ผ่านมา รฟท. ได้เปิดเดินขบวนรถพิเศษจากสถานีชุมทางหาดใหญ่ - ปาดังเบซาร์ - ชุมทางหาดใหญ่ จำนวน 4 ขบวน ได้แก่
1. ขบวนรถพิเศษโดยสารที่ 947 ชุมทางหาดใหญ่ – ปาดังเบซาร์ เวลาออก 07.30 น. เวลาถึง 08.25 น. (ตามเวลาประเทศไทย)
2. ขบวนรถพิเศษโดยสารที่ 948 ปาดังเบซาร์ – ชุมทางหาดใหญ่ เวลาออก 07.30 น. (ตามเวลาประเทศไทย) เวลาถึง 08.25 น.
3. ขบวนรถพิเศษโดยสารที่ 949 ชุมทางหาดใหญ่ – ปาดังเบซาร์ (ตามเวลาประเทศไทย) เวลาออก 07.30 น. เวลาถึง 08.25 น.
4. ขบวนรถพิเศษโดยสารที่ 950 ปาดังเบซาร์ – ชุมทางหาดใหญ่ เวลาออก 07.30 น. (ตามเวลาประเทศไทย) เวลาถึง 08.25 น.
ทั้งนี้ เมื่อเปิดเดินขบวนดังกล่าวแล้วส่งผลให้รฟท. จะมีขบวนรถให้บริการรวม 200 ขบวนต่อวันโดยแบ่งเป็นขบวนรถเชิงพาณิชย์ 56 ขบวน ขบวนรถเชิงสังคมเปิดให้บริการ 144 ขบวน และแบ่งตามเส้นทางได้เป็นสายเหนือ 36 ขบวน สายตะวันออกเฉียงเหนือ 46 ขบวน สายใต้ 52 ขบวน สายตะวันออก 24 ขบวน สายมหาชัย 34 ขบวน และสายแม่กลอง 8 ขบวน
นอกจากนี้ รฟท. ยังมีแผนที่จะทยอยปรับเพิ่มการเดินรถให้สอดรับกับความต้องการเดินทางของประชาชนที่เพิ่มขึ้นอย่างต่อเนื่อง พร้อมกับให้ฝ่ายการช่างกลเร่งปรับปรุงหัวรถจักร และตู้โดยสาร เพื่อนำมาเปิดให้บริการประชาชนได้อย่างเพียงพอ
นายเอกรัช กล่าวเพิ่มว่า อย่างไรก็ตาม แม้ปัจจุบันสถานการณ์ผู้ติดเชื้อโควิดในประเทศจะลดลงแต่รฟท. ยังให้ความสำคัญต่อมาตรการป้องกันการแพร่ระบาดของโรคติดเชื้อไวรัส COVID-19 ตามนโยบายของกระทรวงคมนาคม และกระทรวงสาธารณสุขควบคู่กัน โดยได้กำชับให้ทำความสะอาด ฉีดพ่นน้ำยาฆ่าเชื้อภายในขบวนรถ อาคารสถานี ชานชาลา ที่พักผู้โดยสาร ห้องสุขา และพื้นที่โดยรอบบริเวณสถานี การให้บริการเจลแอลกอฮอล์ ให้เจ้าหน้าที่สวมหน้ากากอนามัยตลอดการปฏิบัติหน้าที่ การกำหนดจุดคัดกรองวัดไข้ผู้โดยสารก่อนเข้าในพื้นที่สถานี และการตั้งจุดบริการแอลกอฮอล์ล้างมือ รวมทั้งขอความร่วมมือให้ผู้โดยสารทุกคนสวมหน้ากากอนามัยตลอดการเดินทาง เพื่อลดความเสี่ยงในการแพร่เชื้อหรือรับเชื้อโควิด 19 สำหรับผู้ที่ต้องการเดินทาง สอบถามข้อมูลเพิ่มเติมได้ที่ ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือเฟซบุ๊กแฟนเพจ
ทีมพีอาร์การรถไฟแห่งประเทศไทย
วันพุธที่ 30 มิถุนายน 2564
กรมการขนส่งทางราง กระทรวงคมนาคม เยี่ยมชมอุตสาหกรรมระบบราง
ตอบรับนโยบายส่งเสริมการใช้วัสดุภายในประเทศ และการใช้รถไฟพลังงานแบตเตอรี่ (EV on Train) ของรัฐบาล
นายกิตติพันธ์ ปานจันทร์ อธิบดีกรมการขนส่งทางราง พร้อมด้วยเจ้าหน้าที่กรมการขนส่งทางราง รับฟังการบรรยายการดำเนินงานและเข้าเยี่ยมชมบริษัท โชคนำชัย ไฮ-เทค เพรสซิ่ง จำกัดและบริษัทในกลุ่มโชคนำชัย โดยมีนายนำชัย สกุลฎ์โชคนำชัย กรรมการผู้จัดการบริษัท โชคนำชัย ไฮ-เทค เพรสซิ่ง จำกัด และนายวีรพลน์ เตชะมาสุขสันติ ประธานเจ้าหน้าที่บริหาร บริษัทสกุลฎ์ซีอินโนเวชั่น จำกัด พร้อมด้วยเจ้าหน้าที่บริษัทให้การต้อนรับ
นายกิตติพันธ์ ปานจันทร์ กล่าวหลังจากรับฟังการบรรยายและการหารือด้านอุตสาหกรรมระบบราง ว่า ปัจจุบันรัฐบาลมีนโยบายส่งเสริมการใช้วัสดุภายในประเทศ และการใช้รถไฟพลังงานแบตเตอรี่ (EV on Train) ซึ่งจากการรับฟังการบรรยายจะเห็นได้ว่า บริษัท สกุลฎ์ซี อินโนเวชั่น จำกัด และบริษัทในกลุ่มโชคนำชัย มีประสบการณ์ในด้านชิ้นส่วนยานยนต์ที่ใช้วัสดุอลูมิเนียมในการขึ้นรูปมากว่า 20 ปี มีเครื่องจัดทำแม่แบบในการผลิตชิ้นส่วน โรงพ่นอบสีขนาดใหญ่ ประกอบกับปัจจุบันมีการใช้หุ่นยนต์ในการประกอบรถโดยสารขนาดเล็ก (Minibus) และจัดสร้างเรือแล้ว ซึ่งจะเห็นว่ามีศักยภาพในการขึ้นโครงรูปตู้รถไฟโดยสารได้ โดยปัจจุบันกรมการขนส่งทางรางอยู่ระหว่างจัดทำร่างมาตรฐานข้อกำหนดคุณลักษณะของรถขนส่งทางราง โดยมีการระบุคุณลักษณะและสิ่งอำนวยความสะดวกขั้นต่ำ รวมถึงการทดสอบต่างๆ ซึ่งหากบริษัท ภาคเอกชนสามารถดำเนินการประกอบรถและทดสอบผ่านตามมาตรฐาน จะช่วยให้ส่งเสริมการประกอบและจัดสร้างรถไฟภายในประเทศได้ โดยปัจจุบันรัฐบาลได้ลงทุนโครงสร้างพื้นฐานรถไฟทางคู่แล้ว ทำให้มีความต้องการรถไฟสำหรับขนส่งผู้โดยสารและสินค้าเพิ่มมากขึ้นตามมา อย่างไรก็ตาม นอกจากด้านคุณภาพที่ผ่านเกณฑ์มาตรฐานแล้ว ผู้ประกอบการยังควรพิจารณาถึงด้านราคาด้วยเพื่อให้สามารถแข่งขันได้ และหากมีการพัฒนาหรือสร้างนวัตกรรม ควรมีการจดลิขสิทธิ์หรือสิทธิบัตรด้วย นอกจากนี้ กระทรวงคมนาคมอยู่ระหว่างเตรียมการจัดตั้งสถาบันวิจัยและพัฒนาเทคโนโลยีระบบราง (องค์การมหาชน) ซึ่งสถาบันฯ จะมีการจัดทำแผนงานวิจัย และดำเนินการงานวิจัยที่ช่วยตอบโจทย์แก่ผู้ให้บริการขนส่งทางราง (Operator) และผู้ประกอบการอุตสาหกรรมรางไทย เพื่อนำผลงานวิจัยไปใช้ประโยชน์ให้เกิดเป็นรูปธรรม และส่งเสริมให้เกิดอุตสาหกรรมรางในประเทศต่อไป ทั้งนี้ ภายหลังรับฟังการบรรยายสรุปและแลกเปลี่ยนความเห็น อธิบดีกรมการขนส่งทางรางและคณะได้เยี่ยมชมกระบวนการผลิตและการดำเนินงานของโรงงานฯ ในภาพรวมด้วย
วันศุกร์ที่ 15 ตุลาคม 2564
บีโอไอเผยภาวะลงทุน 9 เดือน ปี 64 สัญญาณบวก
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน (บีโอไอ) แถลงข่าวผลการประชุมคณะกรรมการส่งเสริมการลงทุน (บอร์ดบีโอไอ)
โดยสรุปภาวะการลงทุน ช่วง 9 เดือนแรก (ม.ค.-ก.ย.) ของปี 2564 สถิติการขอรับส่งเสริมการลงทุนเพิ่มขึ้นมูลค่ารวมมากกว่า 5 แสนล้านบาท ปรับเพิ่มขึ้นโดยสูงกว่าปี 2563 ทั้งปี และยังสูงกว่ามูลค่าเฉลี่ยก่อนเกิดโควิดช่วงปี 2558–2562ขณะที่การลงทุนผ่านFDIมูลค่าเพิ่มขึ้นสอดคล้องกัน โดยมีอัตราเติบโตมากกว่า 200% เมื่อเทียบกับช่วงเดียวกันกับปีก่อน
วันศุกร์ที่ 20 สิงหาคม 2564
วัคซีนแอสตร้าเซนเนก้าจากภูฏาน ถึงไทยแล้ววันนี้
กระทรวงสาธารณสุข เผยวัคซีนแอสตร้าเซนเนก้า ที่ ศบค.เห็นชอบ หลักการแลกวัคซีนระหว่างรัฐบาลไทยและรัฐบาลภูฏาน 1.5 แสนโดส ถึงไทยเที่ยงวันนี้ พร้อมกระจายให้พื้นที่ฉีดให้กับกลุ่ม 608 เมื่อผ่านการตรวจสอบคุณภาพโดยกรมวิทยาศาสตร์การแพทย์
วันนี้ (20 สิงหาคม 2564) นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่าตามที่ ศบค. เห็นชอบหลักการแลกวัคซีนแอสตร้าเซนเนก้า ระหว่างรัฐบาลไทยและรัฐบาลภูฏาน จำนวน 1.5 แสนโดสและจะส่งคืนให้กับภูฏานในปลายปี 2564 โดยวันนี้ เวลา 12.40 น. วัคซีนล็อตดังกล่าวได้มาถึงท่าอากาศยานสุวรรณภูมิประเทศไทยแล้ว เมื่อผ่านขั้นตอนของกรมศุลกากรและนำวัคซีนออกมาแล้ว กรมวิทยาศาสตร์การแพทย์จะดำเนินการตรวจสอบคุณภาพวัคซีน คาดว่าจะใช้เวลา 2-3 วัน และจะกระจายไปยังพื้นที่ต่างๆ เพื่อฉีดให้กับประชากรกลุ่ม 608 ได้แก่ ผู้สูงอายุ 60 ปีขึ้นไป ผู้มีโรคเรื้อรัง 7 กลุ่มโรค และหญิงตั้งครรภ์อายุครรภ์ 12 สัปดาห์ขึ้นไปภายในเดือนสิงหาคมนี้ เพื่อลดการป่วยหนักและเสียชีวิต
************************************ 20 สิงหาคม 2564
วันจันทร์ที่ 28 มิถุนายน 2564
รัฐบาลคุมเข้มชายแดน สกัดโควิด-19
วันเสาร์ที่ 29 พฤษภาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลคุมเข้มพื้นที่ชายแดนเพื่อสกัดโรคโควิด-19 จากประเทศเพื่อนบ้าน โดยใช้กลไกศูนย์สั่งการชายแดนไทยกับประเทศเพื่อนบ้านของจังหวัด ป้องกันและปราบปรามการลักลอบเข้าเมืองผิดกฎหมาย ทั้งการลักลอบขนส่งยาเสพติด การควบคุมโรค เน้นสืบจับขยายผล เพื่อทำลายเส้นทางและโครงสร้างของขบวนการลักลอบนำพาแรงงาน ตั้งแต่ต้นทาง พื้นที่ชายแดน จนถึงสถานประกอบการปลายทาง เพิ่มจุดตรวจทั้งเส้นทางหลักและรอง สกัดกั้นการลักลอบเคลื่อนย้ายแรงงาน รวมถึงสร้างเครือข่ายประชาชนในพื้นที่ให้ร่วมกันเป็นหูเป็นตาไม่ให้มีการลักลอบเข้ามาในทุกช่องทาง ทั้งนี้ หากมีเจ้าหน้าที่รัฐบกพร่องต่อหน้าที่ หรือปล่อยปละละเลย จะดำเนินการขั้นเด็ดขาดทั้งทางวินัยและอาญาโดยไม่มียกเว้น
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 24 กุมภาพันธ์ 2565
"ผู้ช่วยทูตทหารสวีเดน เข้าเยี่ยมคำนับปลัดกระทรวงกลาโหมเพื่อแนะนำตัวในโอกาสเข้ารับหน้าที่"
ในวันพุธที่ ๒๓ ก.พ. ๒๕๖๕ พันโท Anders Nikanorsson (เอ็นเดอร์ส นิคานูซอน) ผู้ช่วยทูตทหารสวีเดนประจำกรุงเทพฯ เข้าเยี่ยมคำนับ พลเอก วรเกียรติ รัตนานนท์ ปลัดกระทรวงกลาโหม
ณ ห้องพระบารมีปกเกล้า ในศาลาว่าการกลาโหม เพื่อแนะนำตัวในโอกาสเข้ารับหน้าทึ่ รวมทั้งหารือและแลกเปลี่ยนข้อคิดเห็นในประเด็นที่มีความสนใจร่วมกัน เพื่อเป็นการกระชับความสัมพันธ์อันดีระหว่างกระทรวงกลาโหมของทั้งสองประเทศ
สำหรับไทยกับสวีเดนนั้น มีความสัมพันธ์อันใกล้ชิด และเป็นมิตรที่ดีต่อกันมายาวนานถึง ๑๕๔ ปี โดยเฉพาะอย่างยิ่งความสัมพันธ์ระหว่างสถาบันพระมหากษัตริย์ของทั้งสองประเทศ และความสัมพันธ์ทางการทหารที่เพิ่มมากขึ้นตามลำดับ จากการฝึกร่วม ผสม/Cobra Gold การจัดซื้ออาวุธยุทโธปกรณ์ การลงนามบันทึกความเข้าใจว่าด้วยความร่วมมือด้านการส่งกำลังบำรุง และไทยยังได้เชิญชวนให้สวีเดนซึ่งเป็นหนึ่งในประเทศที่มีอุตสาหกรรมป้องกันประเทศที่ทันสมัย มาร่วมกับไทยในแผนพัฒนาอุตสาหกรรมป้องกันประเทศในโครงการเขตพัฒนาพิเศษภาคตะวันออก หรือ EastemEconomic Comidor: EEC อีกด้วย
วันพุธที่ 5 มกราคม 2565
โฆษกรัฐบาลเผย นายกฯ ห่วงกระทบค่าครองชีพของประชาชน เร่งสั่งการ กษ.-พณ. จับมือ แก้ปัญหาราคาเนื้อหมูแพง พร้อมนำเข้าหารือใน ครม. บูรณาการแก้ปัญหาเร่งด่วน
โฆษกรัฐบาลเผย นายกฯ ห่วงกระทบค่าครองชีพของประชาชน เร่งสั่งการ กษ.-พณ. จับมือ แก้ปัญหาราคาเนื้อหมูแพง พร้อมนำเข้าหารือใน ครม. บูรณาการแก้ปัญหาเร่งด่วน
วันที่ 5 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เร่งให้มีการติดตามกรณีปัญหาราคาเนื้อหมูที่มีการปรับตัวสูงขึ้นในขณะนี้ ซึ่งที่ผ่านมาได้มีการสั่งการให้กระทรวงพาณิชย์และกระทรวงเกษตรและสหกรณ์ เร่งหารือเพื่อดูแลแก้ปัญหาราคาเนื้อสุกรแพงทั้งในระยะสั้น และระยะยาว ซึ่งล่าสุด ภายใต้การสั่งการของนายกรัฐมนตรี เพื่อแก้ปัญหาในระยะอันใกล้นี้ กระทรวงเกษตรและสหกรณ์ได้เร่งหารือร่วมกับกระทรวงพาณิชย์ โดยแนวทางหนึ่งที่มีการพูดถึง คือ การชะลอการส่งออกสุกร เพื่อให้มีปริมาณสุกรอยู่ในประเทศเพียงพอต่อความต้องการ เพื่อทำให้ราคาของเนื้อสุกรในตลาดลดต่ำ รวมทั้งขอความร่วมมือห้างค้าปลีก-ค้าส่ง ตรึงราคาจำหน่ายหมูเนื้อแดง ขอความร่วมมือผู้ค้า อย่าเพิ่งฉวยโอกาสจำหน่ายราคาเนื้อสุกรที่แพงเกินสมควร ทั้งนี้ กระทรวงพาณิชย์และกระทรวงเกษตรและสหกรณ์ คาดว่าภายใน 4 เดือน จำนวนสุกรขุนจะเพิ่มขึ้น และราคาจะปรับเข้าสู่ภาวะปกติ
สำหรับระยะกลาง-ยาวนั้น รัฐบาลจะมุ่งเน้น ให้กรมปศุสัตว์ส่งเสริมเกษตรกรรายเล็กและรายย่อยเดิม ในพื้นที่ที่มีความเหมาะสม มีการขึ้นทะเบียนฟาร์มสุกรกับผู้เลี้ยงรายเล็ก-ย่อยมากขึ้น เพื่อเฝ้าติดตาม ควบคุม ป้องกัน และบำบัดโรคในสุกร นอกจากนี้ยังจะมีการขอความร่วมมือจากผู้ประกอบการขนาดใหญ่ให้ผลิตลูกหมูเพิ่ม เพื่อส่งให้เกษตรกรรายเล็กและรายย่อยเลี้ยง โดยจะใช้เงินทุนจากธนาคาร ธ.ก.ส. ภายใต้ “โครงการสานฝันสร้างอาชีพ ยกระดับรายได้เกษตรกร” เข้ามาสนับสนุน เพื่อใช้เป็นต้นทุนในการดำเนินการ ทั้งนี้ ได้มีการเร่งหารือกับภาคการเกษตรและการส่งออก-นำเข้า เพื่อหามาตรการลดต้นทุนการนำเข้าวัตถุดิบอาหารสัตว์จากต่างประเทศ เพื่อช่วยเหลือเกษตรกร และจะส่งเสริมการปลูกข้าวโพดมาเป็นพืชอาหารสัตว์ให้มีปริมาณเพิ่มขึ้น เนื่องจากในอุตสาหกรรมการเลี้ยงสัตว์ประเทศไทยมีความต้องการใช้ถึงปีละ 8 ล้านตัน แต่มีกำลังการผลิตเพียง 4 ล้านตัน/ต่อปี
“ท่านนายกฯ เป็นห่วงเรื่องราคาเนื้อสุกรที่ปรับตัวสูงขึ้น โดยได้เร่งให้มีการติดตามและออกมาตรการเพื่อช่วยเหลือประชาชนซึ่งได้รับผลกระทบจากปัญหาราคาเนื้อสุกรที่ปรับตัวสูงขึ้น ซึ่งบ่ายนี้ กระทรวงพาณิชย์ได้เร่งจัดการประชุมเร่งด่วนหารือภาพรวมทั้งหมดเกี่ยวกับสินค้าแพง ตามข้อสั่งการนายกรัฐมนตรี โดยนายกรัฐมนตรีพร้อมนำเข้าหารือในที่ประชุมคณะรัฐมนตรี เพื่อให้เกิดการบูรณาการในแก้ปัญหาหมูแพง รวมทั้งราคาสินค้าแพงอื่น ๆ ด้วย” นายธนกร กล่าว
วันจันทร์ที่ 19 กรกฎาคม 2564
อย่า! ลงทะเบียนฉีดวัคซีนเท็จ @ศูนย์ฉีดวัคซีนกลางบางซื่อ
....
หลังจากที่ศูนย์ฉีดวัคซีนกลางบางซื่อ เปิดระบบการลงทะเบียนฉีดวัคซีนโควิด-19 ให้แก่ผู้สูงอายุ 60 ปีขึ้นไป ผ่านเครือข่ายมือถือทั้ง 4 ค่าย ตั้งแต่วันจันทร์ที่ 12 ก.ค. ที่ผ่านมานั้น
.
ขณะนี้ ระบบได้ตรวจพบการแจ้ง "ข้อมูลเท็จ" จากการลงทะเบียนเป็นจำนวนมากพอสมควร แม้จะทำการจองได้สำเร็จแล้ว แต่จะไม่สามารถฉีดวัคซีนให้ได้ เนื่องจากต้องเร่งฉีดให้เฉพาะกลุ่มเป้าหมายคือ 60 ปีขึ้นไป
.
โดยผู้สูงอายุที่ได้คิวฉีดวัคซีนจะได้รับ SMS และ QR CODE ที่มี "สัญลักษณ์พิเศษ" เพื่อบ่งบอกว่าเป็นการจองคิวฉีดรอบผู้สุงอายุมากกว่า 60 ปี
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 23 กุมภาพันธ์ 2565
คณะกรรมาธิการคมนาคม ให้เกียรติมาเยี่ยม กรมการขนส่งทางราง
พร้อมหารือ และชี้แนะแนวทางการพัฒนาระบบขนส่งทางราง เพื่อให้เกิดประโยชน์สูงสุดกับประชาชน
คณะกรรมาธิการคมนาคม นำโดยพลเอกยอดยุทธ บุญญาธิการ ประคณะกรรมาธิการ พร้อมด้วยพลเอกธวัชชัย สมุทรสาคร รองประธานคณะกรรมาธิการ ที่ปรึกษากรรมาธิการ และคณะ ให้เกียติมาเยี่ยม กรมการขนส่งทางราง (ขร.) กระทรวงคมนาคม โดยมี นายพิเชฐ คุณาธรรมรักษ์ รองอธิบดีกรมการขนส่งทางราง ผู้บริหาร และเจ้าหน้าที่ ขร. ให้การต้อนรับ ณ ห้องประชุมมังคาสิลา อาคาร ณ ถลาง ขร. ในวันที่ 23 ก.พ. 65
สำหรับการมาเยี่ยมชมของคณะกรรมาธิการในครั้งนี้ ขร. ได้มีการนำเสนอข้อมูลต่าง ๆ ของหน่วยงาน อาทิเช่น โครงสร้างองค์กร จำนวนบุคลากร ภารกิจ/พันธกิจ สรุปการดำเนินงานที่ผ่านมา ปัญหาอุปสรรค ข้อขัดข้องในการดำเนินงาน ข้อพิจารณาเกี่ยวกับร่างพระราชบัญญัติการขนส่งทางราง พ.ศ. ....ปัญหาของโครงการด้านระบบราง และเรื่องต่าง ๆ ซึ่ง รองอธิบดีกรมการขนส่งทางราง ได้มีการนำเสนอถึงเป้าหมายขององค์กรที่จะต้องการดำเนินการผลักดันพระราขบัญัติการขนส่งทางราง พ.ศ. .... เพื่อให้เป็นกฎหมายในการใช้กำกับดูแลงานด้านระบบรางในฐานะ Regulator เพื่อให้ระบบขนส่งทางรางเกิดประสิทธิภาพ มีมาตรฐานเทียบเท่าระดับสากล เพื่อความสุขและความปลอดภัยในการเดินทางระบบรางของคนไทย
ทั้งนี้ คณะกรรมาธิการได้มีข้อชี้แนะในเรื่องต่าง ๆ ประกอบไปด้วย
1. การให้ ขร. ดำเนินการจัดทำแผนโครงข่ายครอบคลุมและมีการเชื่อมโยงกับระบรางอี่น หรือ Feeder ต่าง ๆ เพื่อความสะดวก สบายในการเข้าใช้บริการของประชาชน
2. ให้ ขร. พิจารณากำหนดอัตราค่าโดยสารของระบบขนส่งทางราง ที่ไม่เป็นภาระค่าใช้จ่ายของประชาชน เพื่อให้เกิดการใช้บริการได้อย่างทั่วถึงทุกกลุ่ม ทุกเพศ ทุกวัย
3. ให้ ขร. กำหนดมาตรฐานทั้งด้านการก่อสร้าง และด้านการบริการ เพื่อให้การดำเนินงานด้านระบบขนส่งทางรางมีคุณภาพเทียบเท่าระดับสากล
4. การส่งเสริมให้เกิดการเดินรถขนส่งทางรางอย่างเสรี เพื่อเพิ่มสัดส่วนการขนส่งทางราง
เพิ่มประสิทธิภาพและคุณภาพการใหบริการด้วยราคาที่เหมาะสม
คณะกรรมาธิการได้กล่าวชื่นชมผู้บริหาร และเจ้าหน้าที่ของ ขร. ที่มีจำนวนน้อย แต่สามารถปฏิบัติงาน/ภารกิจขนาดใหญ่ได้อย่างเต็มความสามารถ สมกับเป็นองค์กรกำกับดูแลระบบการขนส่งทางราง เพื่อยกระดับความปลอดภัยและคุณภาพการให้บริการระดับสากล
วันพฤหัสบดีที่ 28 ตุลาคม 2564
สธ. เร่งฉีดวัคซีนในพื้นที่นำร่องท่องเที่ยว สร้างความปลอดภัยก่อนเปิดประเทศ
กระทรวงสาธารณสุข เผยเร่งฉีดวัคซีนในพื้นที่นำร่องท่องเที่ยว สร้างความปลอดภัยก่อนเปิดประเทศ 1 พฤศจิกายน พร้อมคงเข้มมาตรการป้องกันตนเองสูงสุด สำหรับภาพรวมฉีดวัคซีนไฟเซอร์เข็ม 1 ในเด็กนักเรียน ฉีดแล้วกว่าร้อยละ 68.9 ส่วนผู้ที่ฉีดวัคซีนแอสตร้าฯ ครบ 2 เข็
กระทรวงสาธารณสุข เผยเร่งฉีดวัคซีนในพื้นที่นำร่องท่องเที่ยว สร้างความปลอดภัยก่อนเปิดประเทศ 1 พฤศจิกายน พร้อมคงเข้มมาตรการป้องกันตนเองสูงสุด สำหรับภาพรวมฉีดวัคซีนไฟเซอร์เข็ม 1 ในเด็กนักเรียน ฉีดแล้วกว่าร้อยละ 68.9 ส่วนผู้ที่ฉีดวัคซีนแอสตร้าฯ ครบ 2 เข็ม หลัง 6 เดือน ให้กระตุ้นด้วยวัคซีนไฟเซอร์ในกลุ่มเสี่ยงสูง
วันนี้ (28 ตุลาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุขจ.นนทบุรี นายแพทย์เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรคแถลงข่าวสถานการณ์โควิด 19 และการฉีดวัคซีน ว่า สถานการณ์โควิด 19 วันนี้มี ผู้ป่วยรักษาหาย 8,526 ราย ผู้ติดเชื้อใหม่ 9,658 ราย เสียชีวิต 84 ราย ทั้งนี้ผลจากการล็อคดาวน์และการดำเนินงานมาตรการควบคุมป้องกันที่ต่อเนื่อง ทำให้ในระยะ 2-4 สัปดาห์ที่ผ่านมาผู้ป่วยปอดอักเสบลดลง อัตราการเสียชีวิตลดลงต่ำกว่า 100 ราย และยังคงพบการระบาดเป็นคลัสเตอร์กระจายบ้างในบางพื้นที่ แต่ภาพรวมมีแนวโน้มที่ดี
นายแพทย์เฉวตสรร กล่าวต่อว่า สำหรับการเตรียมความพร้อมเปิดประเทศรับนักท่องเที่ยวในวันที่ 1 พฤศจิกายนนี้ กระทรวงสาธารณสุขได้ให้สำนักงานสาธารณสุขจังหวัดในฐานะเลขานุการคณะกรรมการโรคติดต่อจังหวัดจัดทำแผนรองรับและติดตามสถานการณ์อย่างใกล้ชิด เพื่อต้อนรับนักท่องเที่ยวอย่างปลอดภัย คงเข้มและปรับเปลี่ยนมาตรการป้องกันควบคุมโรคตามบริบทในพื้นที่ ส่วนพื้นที่ที่ยังคงมีการระบาด 10 จังหวัด ได้แก่ ตาก ราชบุรี จันทบุรี ระยอง นครราชสีมา นครศรีธรรมราช นราธิวาส ปัตตานี ยะลา และสงขลา ภาพรวมฉีดเข็ม 1 ไปแล้วร้อยละ 50.6 เข็ม 2 ร้อยละ 35.0 ได้เร่งจัดสรรวัคซีนฉีดให้ครอบคลุมในพื้นที่โดยเร็ว เพื่อให้เกิดผลดีกับประชาชนมากที่สุด
สำหรับวัคซีนไฟเซอร์ที่นำมาฉีดในกลุ่มเด็กนักเรียน อายุระหว่าง 12-17 ปีนั้น วานนี้ได้มีการส่งมอบถึงประเทศไทยตามกำหนด จำนวน 1.5 ล้านโดส รวมเดือนกันยายนและตุลาคม ได้รับแล้ว 8 ล้านโดส จากข้อมูลการบริหารจัดการวัคซีนไฟเซอร์เข็มที่ 1 ทั้ง 12 เขตสุขภาพ เมื่อวันที่ 27 ตุลาคม 2564 เวลา 12.00 น. ได้รับจัดสรรแล้ว 3.89 ล้านโดส ภาพรวม เข็ม 1 ฉีดไปแล้วร้อยละ 68.9 โดยเขตสุขภาพที่ 10 ฉีดได้สูงสุดถึงร้อยละ 82 และมีผู้ปกครองแจ้งความประสงค์ต้องการฉีดเพิ่มเติมซึ่งกระทรวงสาธารณสุขได้จัดสรรเรียบร้อยแล้ว ส่วนผู้ที่ได้รับการฉีดวัคซีนแอสตร้าเซนเนก้าครบ 2 เข็มแล้วคณะกรรมการสร้างเสริมภูมิคุ้มกันโรค มีมติเมื่อวันที่ 7 ตุลาคม 2564 ให้สามารถรับวัคซีนไฟเซอร์เป็นเข็มกระตุ้น หลังจากฉีดเข็ม 2 ประมาณ 6 เดือน โดยให้ในกลุ่ม608 และผู้สัมผัสโรคที่มีความเสี่ยงสูง
ส่วนภาพรวมการฉีดวัคซีนโควิด 19 ตั้งแต่วันที่ 28 กุมภาพันธ์ - 27 ตุลาคม 2564 สะสม 72,812,483 โดสฉีดเข็มที่ 1 ไปแล้วจำนวน 41,075,152 ราย เข็มที่ 2 จำนวน 29,469,487 ราย และเข็ม 3 จำนวน 2,267,844 ราย
******************************** 28 ตุลาคม 2564
วันศุกร์ที่ 29 กรกฎาคม 2565
ผู้ตรวจราชการ ก.อุตฯ รับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เสด็จในการเจริญพระพุทธมนต์ การพระราชพิธีเฉลิมพระชนมพรรษา กรกฎาคม พ.ศ. 2565
ผู้ตรวจราชการ ก.อุตฯ รับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เสด็จในการเจริญพระพุทธมนต์ การพระราชพิธีเฉลิมพระชนมพรรษา กรกฎาคม พ.ศ. 2565
วันนี้ (28 กรกฎาคม 2565) เวลา 17.00 น. นายเดชา จาตุธนานนท์ ผู้ตรวจราชการกระทรวงอุตสาหกรรม รับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี   เสด็จในการเจริญพระพุทธมนต์  การพระราชพิธีเฉลิมพระชนมพรรษา ณ พระที่นั่งอมรินทรวินิจฉัย ในพระบรมหาราชวัง
วันอังคารที่ 9 สิงหาคม 2565
ครม.เห็นชอบการแบ่งส่วนราชการกรมศุลกากร โดยให้ตั้งสำนักงานศุลกากรมาบตาพุดสนับสนุนพิธีการศุลกากรในอีอีซี และสำนักงานศุลการกรภาคที่ 5 รองรับการขยายตัวระเบียงเศรษฐกิจภาคใต้
ครม.เห็นชอบการแบ่งส่วนราชการกรมศุลกากร โดยให้ตั้งสำนักงานศุลกากรมาบตาพุดสนับสนุนพิธีการศุลกากรในอีอีซี และสำนักงานศุลการกรภาคที่ 5 รองรับการขยายตัวระเบียงเศรษฐกิจภาคใต้
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.)วันที่ 9 ส.ค. 2565 ได้เห็นชอบร่างกฎกระทรวงแบ่งส่วนราชการกรมศุลกากร กระทรวงการคลัง (ฉบับที่...) พ.ศ.... โดยมีสาระสำคัญเป็นการจัดตั้งสำนักงานศุลกากรขึ้นใหม่ การให้คงและเพิ่มหน้าที่และอำนาจหน่วยงานที่มีอยู่เดิม
ทั้งนี้ ในส่วนของการจัดตั้งหน่วยงานใหม่ ประกอบด้วย สำนักงานศุลกากรมาบตาพุด เพื่ออำนวยความสะดวกด้านพิธีการศุลกากรในเขตพัฒนาพิเศษภาคตะวันออก การจัดเก็บภาษีและรายได้อื่นสำหรับสินค้านำเข้าและส่งออกสินค้าถ่ายลำ สินค้าผ่านแดน และสำนักงานศุลกากรภาคที่5 เพื่อรองรับการอำนวยความสะดวกในการนำของเข้าการส่งของออกและการขยายตัวของระเบียงเศรษฐกิจภาคใต้
พร้อมกันนี้ ให้เพิ่มหน้าที่และอำนาจ ของสำนักงานศุลกากร ดังต่อไปนี้ สำนักงานศุลการกรุงเทพตามที่รัฐมนตรีประกาศกำหนด, สำนักงานศุลกากรตรวจของผู้โดยสาร ท่าอากาศยานสุวรรณภูมิ, สำนักงานศุลกากรตรวจสินค้า ท่าอากาศยานสุวรรณภูมิ, สำนักศุลกากรตรวจสินค้าลาดกระบัง ตามที่รัฐมนตรีประกาศกำหนด, สำนักงานศุลกากรท่าเรือกรุงเทพ ตามที่รัฐมนตรีประกาศกำหนด และสำนักงานศุลกากรการท่าอากาศยานดอนเมือง โดยให้เพิ่มหน้าที่และอำนาจในการตรวจสอบบันทึก บัญชีและเอกสารที่เกี่ยวกับการนำของเข้า หรือส่งของออก ณ ที่ทำการของผู้นำของเข้า ผู้ส่งของออก หรือผู้ที่เกี่ยวข้องเพื่อปราบปรามการฉ้อฉลทางการค้าภายใน
สำหรับส่วนราชการที่เหลือภายใต้กรมศุลกากร กระทรวงการคลัง ให้มีหน้าที่และอำนาจคงเดิม
วันพุธที่ 27 เมษายน 2565
กรมทางหลวงชนบท ยกระดับคุณภาพชีวิตให้กับประชาชน ตามนโยบายของรัฐมนตรีว่าการกระทรวงคมนาคม สร้างสะพานคอนกรีตเสริมเหล็กข้ามแม่น้ำน่าน จังหวัดพิจิตร
ร่นระยะทาง 10 กิโลเมตร คืบหน้า 92% คาดแล้วเสร็จเดือนมิถุนายน 2565
กรมทางหลวงชนบท (ทช.) กระทรวงคมนาคม โดยสำนักก่อสร้างสะพาน ดำเนินโครงการก่อสร้างสะพานคอนกรีตเสริมเหล็กข้ามแม่น้ำน่าน ตำบลฆะมัง อำเภอเมือง จังหวัดพิจิตร เพื่อเป็นการบรรเทาความเดือดร้อนให้กับประชาชน ประหยัดเวลาในการเดินทางให้ประชาชนสามารถสัญจรและขนส่งพืชผลทางการเกษตรได้อย่างสะดวกรวดเร็วปลอดภัย ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดยสะพานมีความยาว 170 เมตร กว้าง 9 เมตร พร้อมก่อสร้างถนนต่อเชื่อมผิวจราจรแบบคอนกรีตเสริมเหล็ก ยาว 410 เมตร กว้าง 6 เมตร รวมถึงติดตั้งไฟฟ้าแสงสว่างบนสะพาน ป้ายจราจร ตีเส้นผิวจราจร และวางท่อระบายน้ำ ปัจจุบันผลงานการก่อสร้างมีความคืบหน้าไปแล้วร้อยละ 92 คาดว่าจะก่อสร้างแล้วเสร็จในเดือนมิถุนายน 2565 เมื่อสะพานดังกล่าวก่อสร้างแล้วเสร็จจะช่วยร่นระยะทางได้ 10 กิโลเมตร และช่วยส่งเสริมการท่องเที่ยวเชิงพุทธศาสนาในพื้นที่ เนื่องจากโครงการตั้งอยู่บริเวณวัดฆะมัง ตำบลฆะมัง อำเภอเมือง จังหวัดพิจิตร ซึ่งเป็นวัดที่จำพรรษาของเกจิอาจารย์ชื่อดังในอดีตของจังหวัดพิจิตร ทำให้วัดฆะมังเป็นที่เลื่อมใสศรัทธาของผู้คนในพื้นที่และจังหวัดใกล้เคียงอีกด้วย
วันเสาร์ที่ 13 สิงหาคม 2565
รัฐมนตรีว่าการกระทรวงยุติธรรม เผย TIJ จับมือ ราชทัณฑ์ เปิดพิพิธภัณฑ์เรือนพธำมรงค์ ชวนประชาชนมาเที่ยว สร้างโอกาส-อาชีพผู้ต้องขัง
รัฐมนตรีว่าการกระทรวงยุติธรรม เผย TIJ จับมือ ราชทัณฑ์ เปิดพิพิธภัณฑ์เรือนพธำมรงค์ ชวนประชาชนมาเที่ยว สร้างโอกาส-อาชีพผู้ต้องขัง พร้อมปรับตัวก่อนพ้นโทษ จัดนิทรรศการสะท้อนแนวคิดเปลี่ยนมุมมองสังคม เล็งพัฒนาฝีมือแรงงานต่อยอดสู่นิคมอุตสาหกรรม
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า สถาบันเพื่อการยุติธรรมแห่งประเทศไทย (TIJ) ได้ร่วมกับ กรมราชทัณฑ์ เปิดพิพิธภัณฑ์เรือนพธำมรงค์ ที่ เรือนจำชั่วคราวกลางเวียง จ.เชียงใหม่ และยังมีการจัดนิทรรศการภายในพิพิธภัณฑ์ โดยคณพสถาปัตยกรรมศาสตร์ มหาวิทยาลัยกรุงเทพ ซึ่งในการจัดนิทรรศการนั้นจะบอกเล่าเรื่องราวชีวิตของผู้กระทำผิดผ่านผลงานต่างๆ และเป็นความรู้ให้กับนักศึกษา ได้เรียนรู้และเปิดมุมมองใหม่ๆเกี่ยวกับผู้กระทำผิด รวมทั้งยังเปิดโอกาสให้ผู้ต้องขังได้ฝึกทักษะอาชีพ เพราะได้เปิดเป็นสถานที่ท่องเที่ยวให้นักท่องเที่ยวมาใช้บริการ ซึ่งมีทั้งร้านกาแฟ ร้านนวด และร้านเสื้อผ้า และอีกทางหนึ่ง เป็นสถานฝึกอาชีพผู้ต้องขังที่ใกล้จะพ้นโทษให้ได้ทำงานจริง สร้างโอกาสและให้ผู้ต้องขังได้ปรับตัวก่อนที่จะกลับคืนสู่สังคมปกติ ซึ่งตนอยากเชิญชวนทุกท่านมาเยี่ยมชมและมาท่องเที่ยวด้วย
นายสมศักดิ์ กล่าวอีกว่า เรือนพธำมรงค์ เดิมเป็นที่พักของพัศดีเรือนจำ ต่อมาได้เปลี่ยนเป็นทัณฑสถานหญิงเชียงใหม่ พิพิธภัณฑ์ถูกผลักดันให้เกิดขึ้นเพื่อสะท้อนถึงแนวคิดการลงโทษสมัยใหม่ ที่ไม่ได้เน้นการทำให้เกิดความเกรงกลัว ไม่ใช่เพียงการกันคนที่ทำผิดออกจากสังคมเพียงอย่างเดียว แต่ต้องมุ่งเน้นให้เกิดกระบวนการแก้ไขฟื้นฟูบุคคลบนหลักการ คำนึงถึงความเป็นมนุษย์ ดังนั้น TIJ จึงประสานงานเพื่อให้เกิดสถานที่จะสื่อสารกับสังคมว่า พวกเราอาจจะต้องเปลี่ยนมุมมองต่อผู้ต้องขังบางส่วน ต้องดูให้ลึกลงไปถึงสาเหตุเบื้องหลังที่ทำให้คนทำความผิด ไม่ได้ดูแค่พฤติการณ์ความผิดของพวกเขาเพียงเท่านั้น ซึ่งเป้าหมายคือ การเปลี่ยนคำว่า ทัณฑสถาน ไปเป็นคำว่า โอกาสสถาน จากพื้นที่สำหรับการจองจำ ไปเป็นพื้นที่ของการให้โอกาส
"การส่งเสริมความร่วมมือในครั้งนี้ เพราะต้องการสร้างผู้ต้องขังที่มีทักษะอาชีพที่ดี เมื่อพ้นโทษแล้วสามารถมีอาชีพเลี้ยงตัวเองได้ ไม่กลับมาทำผิดอีก และยังเป็นการสร้างทัศนคติที่ดีจากสังคมภายนอกต่อผู้ต้องขัง ทำให้ชุมชนยอมรับ ให้โอกาสพวกเขาออกไปใช้ชีวิตตามปกติ รวมถึงการบูรณาการร่วมกับหน่วยงานต่างๆเพื่อช่วยผู้ต้องขังที่กลับตัวกลับใจ เป็นการคืนคนดีสู่สังคม นอกจากนี้ในการฝึกทักษะ พัฒนาฝีมือ เรายังสามารถต่อยอดไปสู่นิคมอุตสาหกรรมราชทัณฑ์ได้อีกด้วย"นายสมศักดิ์ กล่าว
วันศุกร์ที่ 14 มกราคม 2565
​นายกฯ พอใจผลการพูดคุยสันติภาพจังหวัดชายแดนใต้ เดินหน้าสร้างสันติสุขในพื้นที่
​นายกฯ พอใจผลการพูดคุยสันติภาพจังหวัดชายแดนใต้ เดินหน้าสร้างสันติสุขในพื้นที่
วันที่ 14 มกราคม 2565นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า นายกรัฐมนตรี พลเอก ประยุทธ์ จันทร์โอชา พอใจผลการพูดคุยเพื่อสันติสุขจังหวัดชายแดนใต้ เมื่อวันที่ 11 และ 12 มกราคม 2565 โดยมีพลเอก วัลลภ รักเสนาะ เป็นหัวหน้าคณะ ทำการพูดคุยกับคณะผู้แทน BRN นำโดยอุสตาส อานัส อับดุลเราะห์มาน ณ กรุงกัวลาลัมเปอร์ มาเลเซีย และมี ตันซรี อับดุล ราฮิม บิน โมฮัมหมัด นอร์ เป็นผู้อำนวยความสะดวก และผู้เชี่ยวชาญอีก 2 คน ร่วมสังเกตการณ์ด้วย
ทั้งสองฝ่ายเห็นพ้องที่จะยึดถือ 3 ประเด็น เป็นแนวทางในการพูดคุยระยะต่อไป คือ 1) การลดความรุนแรง 2) การปรึกษาหารือกับประชาชนในพื้นที่ และ 3) การแสวงหาทางออกทางการเมือง โดยจะมีกลไกการทำงานร่วมกัน ประกอบด้วย การมีบุคคลผู้ประสานงาน และคณะทำงานร่วมของทั้งสองฝ่ายในแต่ละเรื่อง ทั้งนี้เพื่อผลักดันให้การพูดคุยเป็นไปอย่างต่อเนื่อง คล่องตัว และเกิดผลสำเร็จเป็นรูปธรรม
“นายกรัฐมนตรี ยังได้ขอบคุณทุกภาคส่วนที่ช่วยขับเคลื่อนให้เกิดการพูดคุยในครั้งนี้ แม้สถานการณ์โรคระบาด COVID-19 จะเป็นข้อจำกัดในการเดินทางข้ามพรมแดน แต่ทั้งสองฝ่ายได้พยายามติดต่อสื่อสาร สานต่อกระบวนการพูดคุยเพื่อสันติสุข จนสามารถผลักดันให้เกิดการพบปะพูดคุยได้จริง รัฐบาลปรารถนาที่จะสร้างบรรยากาศการพูดคุยที่ดี เพื่อนำไปสู่การลดความรุนแรง การใช้ชีวิตที่เป็นปกติสุขตามความคาดหวังของประชาชน อันจะเป็นการแสดงถึงความคืบหน้าและประโยชน์ที่เกิดจากกระบวนการพูดคุยเพื่อสันติสุขในจังหวัดชายแดนภาคใต้” นางสาวรัชดา กล่าว
.................
วันพุธที่ 27 ตุลาคม 2564
รองปลัดฯ อำพันธุ์ เป็นประธานการประชุมคณะกรรมการพิจารณาอุทธรณ์ ครั้งที่ 8/2564
รองปลัดฯ อำพันธุ์ เป็นประธานการประชุมคณะกรรมการพิจารณาอุทธรณ์ ครั้งที่ 8/2564
นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานการประชุมคณะกรรมการพิจารณาอุทธรณ์  ครั้งที่ 8/2564 โดยมี ผู้แทนจากกรมส่งเสริมสหกรณ์ กระทรวงการคลัง สำนักงานคณะกรรมการกฤษฎีกา กรรมการผู้ทรงคุณวุฒิในคณะกรรมการพัฒนาการสหกรณ์แห่งชาติและคณะทำงานที่เกี่ยวข้อง เข้าร่วมการประชุมในครั้งนี้ ซึ่งการประชุมฯ ดังกล่าว มีการพิจารณาหารือข้ออุทธรณ์ ตามระเบียบว่าด้วยการพิจารณาอุทธรณ์ พ.ศ. 2563 จำนวน 5 เรื่อง ณ ห้องประชุม 134 กระทรวงเกษตรและสหกรณ์
วันพุธที่ 8 มิถุนายน 2565
นายกฯ ปลื้มภาพรวม นทท. เดินทางเข้าไทยดีขึ้น เชื่อมั่นปีนี้ เศรษฐกิจฟื้นตัว 1.15 ล้านล้านบาท
.....
พลเอก ประยุทธ์ จันทร์โอชา นายกรัฐมนตรี ติดตามสถานการณ์การเดินทางเข้าประเทศไทยของนักท่องเที่ยว ภายหลังที่รัฐบาลมีมาตรการผ่อนคลาย เมื่อวันที่ 1 มิ.ย. 65 ที่ผ่านมา พบว่า ภาพรวมจำนวนนักท่องเที่ยวดีขึ้น
.
ล่าสุด การท่องเที่ยวแห่งประเทศไทย (ททท.) เผยว่า มียอดนักท่องเที่ยวเดินทางเข้าประเทศประมาณ 18,000 - 20,000 คน/วัน หากยกเลิกไทยแลนด์พาส ตัวเลขนักท่องเที่ยวจะปรับเพิ่มเป็น 25,000 - 30,000 คน/วัน และหลังจากการคลายล็อกมาตรการของรัฐบาล เชื่อมั่นว่าเศรษฐกิจปีนี้จะฟื้นตัวขึ้น และมีรายได้จากการท่องเที่ยวทั้งในประเทศและนักท่องเที่ยวต่างประเทศ ประมาณ 1.15 ล้านล้านบาท
.
ทั้งนี้ รัฐบาลได้ติดตามประเมินสถานการณ์ต่าง ๆ อย่างต่อเนื่อง เพื่อกำหนดนโยบาย “เปิดประเทศ” ได้อย่างถูกต้อง สอดรับกับสถานการณ์โลก ขณะเดียวกัน นายกฯ ได้สั่งการให้หน่วยงานที่เกี่ยวข้อง เร่งประชาสัมพันธ์แผนการท่องเที่ยวไทย และกำชับเจ้าหน้าที่ด้านสาธารณสุข ให้เตรียมพร้อมต้อนรับนักท่องเที่ยวอย่างเต็มศักยภาพ โดยคำนึงถึงการควบคุมโรค และความปลอดภัยเป็นสำคัญ
.
อ่านเพิ่มเติม คลิกhttps://www.thaigov.go.th/news/contents/details/55438
#ไทยคู่ฟ้า#ร่วมต้านโควิด19
-------------------
วันจันทร์ที่ 11 ตุลาคม 2564
พิธีลงนามในบันทึกข้อตกลงว่าด้วยการประสานความร่วมมือในการแลกเปลี่ยนข้อมูลระหว่างหน่วยงานภายใต้สังกัดกระทรวงคมนาคม
กรมการขนส่งทางบก และบริษัท ขนส่ง จำกัด ได้จัดพิธีลงนามในบันทึกข้อตกลงว่าด้วยการประสานความร่วมมือในการแลกเปลี่ยนข้อมูลระหว่างหน่วยงานภายใต้สังกัดกระทรวงฯ ผ่านการประชุมออนไลน์ ในวันที่ 8 ตุลาคม 2564 เวลา 10.00 น.
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กล่าวว่า บขส. ได้เห็นถึงความสำคัญในการนำระบบเทคโนโลยีสารสนเทศและการสื่อสารมาใช้เพื่อยกระดับและส่งเสริมเรื่องความปลอดภัยให้กับรถโดยสารสาธารณะ ปัจจุบัน บขส. มีรถโดยสารที่ติดตั้งระบบ GPS จำนวน 396 คัน ซึ่ง บขส. สามารถตรวจสอบข้อมูลจากระบบ GPS ได้แบบเรียลไทม์ ผ่านห้องควบคุมการเดินรถโดยสารสาธารณะด้วยระบบ GPS ของ บขส. ขณะที่ในส่วนของรถร่วมบริการที่อยู่ในกำกับดูแลของ บขส. ทั้งรถโดยสารขนาดใหญ่ และ รถตู้โดยสาร กว่า 9,000 คัน สามารถติดตามข้อมูลระบบ GPS ผ่านศูนย์บริหารจัดการเดินรถระบบ GPS ของ ขบ.เท่านั้น
ดังนั้นเพื่อให้การควบคุม กำกับและติดตามพฤติกรรมการขับขี่ และการใช้รถใช้ถนน เป็นไปอย่างมีประสิทธิภาพ ช่วยลดอุบัติเหตุ เพิ่มความปลอดภัยต่อผู้โดยสาร อีกทั้งเกิดเป็นความร่วมมือในการทำงานแบบบูรณาการร่วมกันระหว่างหน่วยงานภายใต้สังกัดกระทรวงฯ ตามนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม บขส. จึงได้ประสานความร่วมมือ แลกเปลี่ยนข้อมูลระบบ GPS กับ ขบ. โดย ขบ. จะช่วยสนับสนุน บขส. ให้สามารถดำเนินภารกิจ เพื่อประโยชน์สาธารณะและเป็นการปฏิบัติตามกฎหมาย ภายใต้พระราชบัญญัติคุ้มครองข้อมูลส่วนบุคคล พ.ศ. 2562 และพระราชบัญญัติการบริหารงานและการให้บริการภาครัฐผ่านระบบดิจิตอล พ.ศ. 2562
นายจิรุตม์ วิศาลจิตร อธิบดีกรมการขนส่งทางบก กล่าวว่า ในความร่วมมือครั้งนี้ ขบ. และบขส. ได้ตกลงร่วมมือในการแลกเปลี่ยนข้อมูลการติดตามรถระบบ GPS เพื่อใช้ควบคุม กำกับ และดูแลการเดินรถโดยสารเชิงรุก สอดคล้องตามแนวนโยบายดิจิทัลเพื่อเศรษฐกิจและสังคม (Digital economy) ของรัฐบาล เพื่อป้องกันหรือระงับอันตรายต่อชีวิตของผู้ใช้บริการรถโดยสารประจำทางของ บขส. และรถร่วมบริการ บขส. ซึ่งการลงนามบันทึกข้อตกลงความร่วมมือในวันนี้ เป็นอีกหนึ่งจุดเริ่มต้น ของการร่วมมือทำงานแบบบูรณาการ เพื่อรังสรรค์ประโยชน์และเพิ่มเติมความปลอดภัยในการเดินทางใช้รถใช้ถนนของประเทศในระยะยาวอย่างยั่งยืนต่อไป
ทั้งนี้ ขบ. มีความมุ่งมั่น และตั้งใจที่จะแก้ไขปัญหาการเกิดอุบัติเหตุทางถนนของประเทศจึงมีโครงการ
มั่นใจทั่วไทย รถใช้ GPS โดยตั้งเป้าหมายให้รถโดยสารสาธารณะ และรถบรรทุกขนาดใหญ่มีระบบการควบคุม กำกับ และติดตามพฤติกรรมการใช้รถใช้ถนนทั้งในเรื่องความเร็วชั่วโมงการขับรถแบบออนไลน์เรียลไทม์และมีการบริหารจัดการข้อมูลผ่านศูนย์บริหารจัดการเดินรถระบบ GPS ในส่วนกลางและภูมิภาค ทั้ง 76 จังหวัด
วันพฤหัสบดีที่ 20 มกราคม 2565
ปลัดดีอีเอส ร่วมงานอำลาตำแหน่งของนางสาวอารีวรรณ ฮาวรังษี อดีตเลขาธิการ APT เป็นคนไทยที่ได้รับคัดเลือกจากประเทศสมาชิก 2 สมัย
ปลัดดีอีเอส ร่วมงานอำลาตำแหน่งของนางสาวอารีวรรณ ฮาวรังษี อดีตเลขาธิการ APT เป็นคนไทยที่ได้รับคัดเลือกจากประเทศสมาชิก 2 สมัย
เมื่อวันที่ 20 มกราคม 2565 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม ได้เข้าร่วมงานเลี้ยงอำลาตำแหน่งของ นางสาวอารีวรรณ ฮาวรังษี อดีตเลขาธิการ องค์การโทรคมนาคมแห่งเอเชียและแปซิฟิก (Asia Pacific Telecommunity : APT) และร่วมกล่าวถ้อยแถลง ณ สำนักงานใหญ่ APT กรุงเทพฯ ซึ่งจัดโดย Mr. Masanori Kondo เลขาธิการ APT โดยมีผู้แทนจากองค์การระหว่างประเทศด้านโทรคมนาคมและการสื่อสารเข้าร่วม ประกอบด้วย สำนักงานภูมิภาคเอเชียและแปซิฟิกของสหภาพโทรคมนาคมระหว่างประเทศ (International Telecommunication Union (ITU) Regional Office) สหภาพไปรษณีย์แห่งเอเชียและแปซิฟิก (Asian-Pacific Postal Union : APPU) สำนักงาน กสทช. กระทรวงดิจิทัลเพื่อเศรษฐกิจและสังคม และเจ้าหน้าที่ของ APT
นางสาวอารีวรรณ ฮาวรังษี เคยดำรงตำแหน่งรองปลัดกระทรวงเทคโนโลยีสารสนเทศและการสื่อสาร และต่อมาได้รับเลือกตั้งจากประเทศสมาชิก APT ให้ดำรงตำแหน่งเลขาธิการ APT ติดต่อกัน 2 สมัย ตั้งแต่ปี พ.ศ. 2557 – 2563 โดยนางสาวอารีวรรณฯ ถือได้ว่าเป็นคนไทยคนที่สองที่ได้รับเลือกตั้งให้ทำหน้าที่เลขาธิการของ APT
************************
วันอาทิตย์ที่ 28 สิงหาคม 2565
รัฐบาลแก้ปัญหา “แม่วัยใส” ได้ผล! อัตราท้องไม่พร้อมลดลง พร้อมเปิดจองสิทธิรับยาคุมกำเนิดฟรี! ผ่านแอปฯ “เป๋าตัง”
.....
หลังจากที่หน่วยงานต่าง ๆ ร่วมกันแก้ไขปัญหา “แม่วัยใส” ตามนโยบายรัฐบาล ภายใต้ พ.ร.บ.การป้องกันและแก้ไขปัญหาการตั้งครรภ์ในวัยรุ่น พ.ศ. 2559 นั้น พบว่า
.
อัตราการท้องไม่พร้อมในกลุ่มแม่วัยใส กลุ่มอายุ 15 - 19 ปี เหลืออยู่ที่ 25 ต่อ 1,000 ประชากร จากเดิมเมื่อปี 62 อยู่ที่ 31 ต่อ 1,000 ประชากร, กลุ่มอายุ 10 - 14 ปี เหลืออยู่ที่ 0.9 ต่อ 1,000 ประชากร จากเดิมปี 62 อยู่ที่ 1.1 ต่อประชากร 1,000
.
นอกจากนี้ ข้อมูลปี 64 พบว่านักเรียนนักศึกษาที่ตั้งครรภ์สามารถเข้าเรียนต่อในสถานศึกษาเพิ่มขึ้น 33.8% จากเดิมเพียง 13.7% และ ผู้ที่โดนให้ออก หยุดเรียน หรือลาออก ลดลงเหลือ 36.1% จากเดิมที่มีมากถึง 53.5%
.
รัฐบาลยังคงเดินหน้าขับเคลื่อนการคุมกำเนิดอย่างต่อเนื่อง เพื่อป้องกันการตั้งครรภ์ในกลุ่มที่ไม่พร้อมโดยเฉพาะในวัยรุ่น และมีเป้าหมายว่า ปี 70 กลุ่มอายุ 15 - 19 ปี ลดเหลือ 15 ต่อ 1,000 ประชากร ส่วนกลุ่มอายุ 10 - 14 ปี ลดเหลือ 0.5 ต่อ 1,000 ประชากร
.
ทั้งนี้ สปสช. ได้ให้บริการแจกยาคุมกำเนิดแก่ผู้หญิงไทยอายุ 15 - 59 ปี ผ่านแอปพลิเคชัน “เป๋าตัง” ย้ำว่า จองสิทธิรับยาฟรี! ครั้งละไม่เกิน 3 แผง คนละไม่เกิน 13 แผงต่อปี โดยให้ไปรับยาที่ร้านยา คลินิก หรือหน่วยบริการใกล้บ้าน
.
ข้อแนะนำอีกประการ คือ การใช้ยาคุมกำเนิดไม่ว่าจะแบบยาเม็ดหรือการฝัง สามารถป้องกันเฉพาะการท้องไม่พร้อม แต่ไม่ได้ป้องกันโรคติดต่อทางเพศสัมพันธ์ ซึ่งขณะนี้มีตัวเลขรายงานว่า พบผู้เป็นโรคติดต่อทางเพศสัมพันธ์เพิ่มขึ้น เนื่องจากละเลยไม่สวมถุงยางอนามัย
.
อ่านเพิ่มเติม คลิกhttps://www.thaigov.go.th/news/contents/details/58456
#ไทยคู่ฟ้า#ร่วมต้านโควิด19
-------------------
วันพุธที่ 29 มิถุนายน 2565
ดีอีเอส หนุน“สตาร์ทอัพ” ปั้นธุรกิจสมัยใหม่ ดันเศรษฐกิจโต
ดีอีเอส หนุน“สตาร์ทอัพ” ปั้นธุรกิจสมัยใหม่ ดันเศรษฐกิจโต
“ชัยวุฒิ” มั่นใจ “สตาร์ทอัพ” เป็นกำลังสำคัญนำเทคโนโลยีดิจิทัล สร้างธุรกิจ – บริการรูปแบบใหม่ทันสมัย สร้างรายได้ หนุนเศรษฐกิจประเทศเติบโต สนองนโยบายไทยแลนด์ 4.0
เมื่อวันที่ 29 มิถุนายน 2565 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม หรือ ดีอีเอส เป็นประธานเปิดงาน โครงการ Chiangmai Web3 City and Metaverse เปิดสปอตไลต์ส่องหา UNICORN ณ อุทยานวิทยาศาสตร์ จ.เชียงใหม่ ซึ่งเป็นการส่งเสริม สนับสนุนสตาร์ทอัพไทยให้เติบโตอย่างแข็งแกร่ง ภายใต้การสนับสนุนของรัฐบาล เพราะเทคโนโลยีและ นวัตกรรมทันสมัย คือแกนหลักของการพัฒนาเมืองอัจฉริยะ และเศรษฐกิจดิจิทัลในอนาคต
สตาร์ทอัพเป็นสิ่งที่รัฐบาลส่งเสริม เพราะเชื่อว่ารากฐานสำคัญของเศรษฐกิจอนาคตก็คือสตาร์ทอัพ เพราะคนรุ่นใหม่ทำธุรกิจที่ทันสมัย นำเทคโนโลยีใหม่ๆมาใช้ แล้วก็ทำให้เกิดบริการที่ดีๆในประเทศ แล้วก็สร้างรายได้ทั้งผู้ประกอบการ รวมทั้งทำให้เศรษฐกิจในประเทศเติบโต ซึ่งเป้าหมายของเราอยากให้ Digital GDP การทำธุรกิจเศรษฐกิจต่างๆขับเคลื่อนด้วยดิจิทัลอย่างน้อย 30 เปอร์เซ็นต์ภายในอีก 5 ปี ข้างหน้า
“วันนี้เราคิดว่าเราทำได้แน่นอน โครงสร้างพื้นฐานของไทยมีความพร้อมอยู่แล้ว ทั้งเรื่องอินเทอร์เน็ต สื่อสารไร้สาย มือถือ ประชาชนมีความรู้ความเข้าใจในการใช้อุปกรณ์สื่อสารต่างๆ มีความพร้อมมาก รัฐบาลมีนโยบายเร่งพัฒนาส่งเสริมนักธุรกิจสตาร์ทอัพ ให้มาทำธุรกิจดิจิทัลให้มากขึ้น พร้อมกันนี้ด้านองค์กรต่างๆบริษัทเก่าบริษัทใหญ่ๆหรือว่า SME จำเป็นต้องปรับตัว นำเทคโนโลยีดิจิทัลใหม่ๆมาใช้ให้มีประสิทธิภาพแข่งขันได้ในธุรกิจเติบโตต่อไป วันนี้เมืองไทยต้องเป็น Digital hub of Asia Digital Valley” นายชัยวุฒิกล่าว
ที่ผ่านมา กระทรวงดิจิทัลฯ โดยสำนักงานส่งเสริมเศรษฐกิจดิจิทัล หรือ ดีป้า ได้ดำเนินการส่งเสริมและสนับสนุนให้เหล่าวิสาหกิจเริ่มต้น หรือ สตาร์ทอัพ ประยุกต์ใช้เทคโนโลยีและนวัตกรรมดิจิทัลในการดำเนินธุรกิจมาอย่างต่อเนื่องผ่านมาตรการขับเคลื่อนต่างๆ โดยเฉพาะมาตรการช่วยเหลือหรือการอุดหนุนเพื่อการเริ่มต้นธุรกิจอุตสาหกรรมดิจิทัล (depa Digital Startup Fund) ซึ่งมีวัตถุประสงค์เพื่อส่งเสริมและสนับสนุนให้เกิดการลงทุนหรือประกอบกิจการร่วมกับดิจิทัลสตาร์ทอัพให้เกิดการนำเทคโนโลยีดิจิทัลไปใช้
**************************
วันอังคารที่ 17 สิงหาคม 2564
พม. จับมือเครือเจริญโภคภัณฑ์ และพันธมิตรมอบอาหาร โครงการ "ครัวปันอิ่ม" ช่วยผู้อยู่อาศัยในเคหะชุมชนดินแดง กทม. เดือดร้อนจากที่โควิด-19
พม. จับมือเครือเจริญโภคภัณฑ์ และพันธมิตรมอบอาหาร โครงการ "ครัวปันอิ่ม" ช่วยผู้อยู่อาศัยในเคหะชุมชนดินแดง กทม. เดือดร้อนจากที่โควิด-19
เมื่อวันที่ 16 ส.ค. 64 เวลา 11.00 น. ณ บริเวณลานกีฬาอาคารแฟลต 51-53 เคหะชุมชนดินแดง 2 เขตดินแดง กรุงเทพฯนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีรับมอบอาหาร โครงการ "ครัวปันอิ่ม" จำนวน 50,000 กล่อง เพื่อนำไปแจกจ่ายช่วยเหลือผู้อยู่อาศัยในเคหะชุมชนดินแดง กรุงเทพฯ ที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ระหว่างวันที่ 16 สิงหาคม ถึงวันที่4 ตุลาคม 2564 ภายใต้ความร่วมมือระหว่างกระทรวง พม. โดยการเคหะแห่งชาติ (กคช.) เครือเจริญโภคภัณฑ์ มูลนิธิสืบนาคะเสถียร สมาคมสื่อมวลชนเกษตรแห่งประเทศไทย เกษตรก้าวไกล เกษตรทำกิน มติชน และพันธมิตร
นายจุติกล่าวว่า วันนี้เป็นวันที่ดีมาก มีภาคเอกชน ภาคประชาชน และองค์กรต่างๆ รวมถึงการเคหะแห่งชาติ ได้เข้ามาช่วยกันทำหน้าที่ตรงนี้และสิ่งที่สำคัญคือรัฐบาลไม่สามารถทำงานสำเร็จได้ หากประชาชนไม่ร่วมใจกัน ซึ่งทุกคนจะเห็นว่าการป้องกันการแพร่ระบาดโควิด-19 รอบแรก เราสามารถทำได้ดีมาก ประชาชนร่วมมือกัน โดยไม่ประมาท ทุกคนมีความห่วงใยกัน ช่วยกันแบบนี้ประเทศไทยจะเข้มแข็ง สำหรับโครงการ "ครัวปันอิ่ม" เราแก้ไขปัญหาให้ประชาชน ช่วยเหลือให้ประชาชนมีอาหารทาน โดยกระทรวง พม. พยายามเข้าไปทุกชุมชนที่มีปัญหา และเรายืนยันว่าน้ำใจนั้นสำคัญไม่แพ้อาหารกล่อง อย่างไรก็ตาม หากเรามีความช่วยเหลือให้กัน นับเป็นสิ่งที่ดีที่สุด
นายจุติกล่าวต่อไปว่า หากประชาชนเกิดปัญหาหรือต้องการความช่วยเหลือ สามารถ โทร. 1111 สำนักนายกรัฐมนตรี หรือ โทร. 1300ศูนย์ช่วยเหลือสังคมของกระทรวง พม. ซึ่งตนเชื่อว่าความช่วยเหลือจะมาถึงท่านโดยเร็ว ด้านการเคหะแห่งชาติทำงานไม่ได้หยุดเพื่อลูกบ้านหลายแสนครัวเรือน เราออกไปทำงานไม่มีวันหยุดเสาร์-อาทิตย์ เพื่อช่วยบรรเทาความลำบากของลูกบ้าน
นายสุเมธ ภิญโญสนิท ประธานคณะผู้บริหาร กลุ่มธุรกิจพืชครบวงจร (ข้าวโพด) เครือเจริญโภคภัณฑ์กล่าวเพิ่มเติมว่า เรามีความปรารถนาอย่างยิ่งที่จะร่วมมือกับภาครัฐ ซึ่งวันนี้รัฐมนตรีว่าการกระทรวง พม. และพันธมิตรอีกหลายองค์กร ได้เข้ามาร่วมแรงกันช่วยเหลือเรื่องอาหาร สำหรับโครงการ "ครัวปันอิ่ม" จำนวน 2 ล้านกล่อง ที่ต้องนำไปแจกจ่ายภายใน 60 วัน นับเป็นงานยาก แต่เราทำด้วยใจ และทุกภาคส่วนต้องร่วมใจกันช่วยเหลือพี่น้องประชาชน
วันพุธที่ 29 กันยายน 2564
โฆษกรัฐบาลเผย “นายกฯ”ลงพื้นที่ติดตามสถานการณ์น้ำท่วมชัยภูมิ วันนี้ สั่งปรับแผนจัดการน้ำให้เหมาะกับสถานการณ์
โฆษกรัฐบาลเผย “นายกฯ”ลงพื้นที่ติดตามสถานการณ์น้ำท่วมชัยภูมิ วันนี้ สั่งปรับแผนจัดการน้ำให้เหมาะกับสถานการณ์    ขณะที่ สทนช. ยืนยันสถานการณ์น้ำต่างจากปี 2554 ระดับน้ำตอนบนของประเทศต่ำกว่าร้อยละ 50 ขณะที่กรมชลประทานปรับแผนเร่งระบายน้ำในแม่น้ำเจ้าพระยา
วันนี้ (29 ก.ย.64) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ช่วงสายวันนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม จะเดินทางไปจังหวัดชัยภูมิ เพื่อติดตามสถานการณ์อุทกภัยเนื่องจากอิทธิพลพายุเตี้ยนหมู่ ทำให้เกิดน้ำท่วมเฉียบพลัน เนื่องจากมวลน้ำป่าไหลหลากมาจากเทือกเขาภูแลนคา และน้ำล้นตลิ่งจากมวลน้ำจากลำแม่น้ำชี ส่งผลให้น้ำหนุนเข้าในพื้นที่ 16 อำเภอ และได้ประกาศเป็นพื้นที่ประสบภัยพิบัติน้ำท่วมแล้ว ทั้งนี้นายกรัฐมนตรีและคณะรับฟังรายงานสรุปจากผู้ว่าราชการจังหวัดชัยภูมิ พร้อมตรวจเยี่ยมให้กำลังใจและมอบถุงยังชีพให้แก่ประชาชนผู้ประสบอุทกภัย อ.เมืองชัยภูมิ ณ ตลาดสดเทศบาลเมือง และจะเดินทางต่อ เพื่อไปให้กำลังใจบุคลากรโรงพยาบาลและมอบสิ่งของที่จำเป็นให้แก่โรงพยาบาลชัยภูมิ จากนั้น จะรับฟังรายงานจากนายอำเภอจตุรัสและผู้อำนวยการโครงการชลประทานจังหวัดชัยภูมิ เพื่อเร่งการระบายน้ำ และเตรียมแผนป้องกันหากยังมีฝนตกต่อเนื่อง พร้อมมอบถุงยังชีพให้ประชาชนผู้ประสบอุทกภัยอำเภอจตุรัส ขณะนี้มีน้ำท่วมขังและระดับน้ำสูงกว่า 1 เมตร และไหลท่วมเข้ามายังพื้นที่เศรษฐกิจบางส่วนแล้ว
โฆษกประจำสำนักนายกรัฐมนตรี กล่าวว่า รัฐบาลได้บูรณาการแผนบริหารจัดการน้ำวโดยการทำงานอย่างต่อเนื่องซึ่งได้มีมติครม. เมื่อวันที่ 18 พฤษภาคม 2564 กำหนด 10 มาตรการรับมือฤดูฝน ปี 2564 เพื่อทุกส่วนราชการทุกระดับได้เตรียมความพร้อมในการรับมือและป้องกัน เพื่อลดความเสียหายจากการเกิดภัยพิบัติในฤดูฝนนี้ สถานการณ์น้ำขณะนี้ยังแตกต่างจากอดีต โดยเลขาธิการสำนักงานทรัพยากรน้ำแห่งชาติ (สทนช.) ยืนยันว่าขณะนี้ น้ำบริเวณตอนบนของประเทศอยู่ในระดับต่ำน้อยกว่าร้อยละ 50 ประกอบกับสถานการณ์อุทกภัยขณะนี้เกิดจากปริมาณน้ำฝนที่ตกเกิน 90 มิลลิเมตร/วัน พ้องกับระดับน้ำทะเลหนุนสูงในช่วงสิ้นเดือนกันยายนเท่านั้น ซึ่งในช่วง 5 – 10 วันข้างหน้ายังไม่ปรากฎสัญญาณการเกิดพายุ ดังนั้น จะทำให้ฝนจะตกห่างออกไป น้ำที่ยังท่วมขังจะสามารถระบายออกไปได้ นอกจากนี้ กรมชลประทานได้ปรับแผนการบริหารจัดการน้ำ พร่องน้ำและบริหารพื้นที่ลุ่มต่ำให้เป็นแก้มลิงหน่วงน้ำ เร่งระบายน้ำในแม่น้ำเจ้าพระยา เพื่อรองรับน้ำจากพื้นที่ตอนบนที่กำลังจะมาถึง อย่างไรก็ตาม นายกรัฐมนตรีสั่งการให้ทั้งส่วนกลางและระดับพื้นที่ปรับแผนการบริหารจัดการน้ำให้เหมาะสม สื่อสารกับประชาชนให้ทราบถึงสถานการณ์น้ำปัจจุบัน รวมทั้งเร่งระบายน้ำโดยเร็วเพื่อไม่ให้เกิดผลกระทบกับประชาชนนานกว่านี้
------------------
วันพุธที่ 1 ธันวาคม 2564
"ปลัดกระทรวงกลาโหมเป็นประธานเปิดโครงการจัดกิจกรรมเนื่องในวันคล้ายวันพระบรมราชสมภพของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร"
ในวันพุธที่ ๑ ธันวาคม ๒๕๖๔ พลเอก วรเกียรติ รัตนานนท์ ปลัดกระทรวงกลาโหม เป็นประธานในพิธีเปิดโครงการจัดกิจกรรมเนื่องในวันคล้ายวันพระบรมราชสมภพของ พระบาทสมเด็จพระบรมชนกาธิเบศรมหาภูมิพลอดุลยเดชมหาราช บรมนาถบพิตร ๕ ธันวาคม ๒๕๖๔
ซึ่งจัดขึ้นระหว่างวันที่ ๑ - ๒ ธันวาคม ๒๕๖๔ เวลา ๐๗.๓๐ - ๑๖.๓๐ น. ณ ห้องศรีสมาน ๔ อาคารบริการ สป.(ศรีสมาน)
โดยรูปแบบของโครงการ แบ่งออกเป็น ๒ ส่วน ได้แก่ ๑.การจัดนิทรรศการเฉลิพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เกี่ยวกับพระราชประวัติ พระราชกรณียกิจในด้านต่างๆ รวมถึงด้านการพัฒนาและการจัดการที่ดิน ๒.การรับฟังการบรรยายพิเศษจากวิทยากรผู้ทรงคุณวุฒิ เกี่ยวกับพระราชประวัติ และพระราชกรณียกิจต่างๆ ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในด้านการอนุรักษ์ทรัพยากรธรรมชาติและการพัฒนาทรัพยากรดิน จากสำนักงานพิพิธภัณฑ์เกษตรเฉลิมพระเกียรติพระบาทสมเด็จพระเจ้าอยู่หัว (องค์การมหาชน) และมหาวิทยาลัยเกษตรศาสตร์
สำหรับการจัดโครงการในครั้งนี้ มีวัตถุประสงค์ เพื่อให้กำลังพลของหน่วยขึ้นตรงสำนักงานปลัดกระทรวงกลาโหม มีส่วนร่วมในการแสดงออกถึงความจงรักภักดีต่อสถาบันพระมหากษัตริย์ และช่วยกันสืบสานแนวพระราชดำริของพระบาทสมเด็จพระบรมชนกาธิเบศรมหาภูมิพลดุลยเดชมหาราช บรมนาถบพิตร ในด้านการอนุรักษ์ทรัพยากรธรรมชาติ และการพัฒนาทรัพยากรดินให้เกิดความอุดมสมบูรณ์ ซึ่งเป็นพื้นฐานสำคัญในการทำการเกษตรเพื่อสร้างความมั่นคงทางด้านอาหาร
วันพฤหัสบดีที่ 8 กรกฎาคม 2564
กระทรวงวัฒนธรรม มอบเครื่องมือแพทย์ อุปกรณ์ทางการแพทย์ ให้แก่โรงพยาบาลคามิลเลียน ทองหล่อ กรุงเทพฯ เพื่อเป็นกำลังใจแก่บุคลากรทางการแพทย์ ภายใต้โครงการ“ปันน้ำใจ คนไทยไม่ทิ้งกัน”
มอบเครื่องมือแพทย์ อุปกรณ์ทางการแพทย์ ให้แก่ผู้บริหารโรงพยาบาลคามิลเลียน ทองหล่อ กรุงเทพฯ เพื่อเป็นกำลังใจแก่บุคลากรทางการแพทย์ ภายใต้โครงการ“ปันน้ำใจ คนไทยไม่ทิ้งกัน”
วันที่ ๘ กรกฎาคม ๒๕๖๔ เวลา ๑๓.๐๐ น. กระทรวงวัฒนธรรมร่วมกับดร.สมศักดิ์และคุณหญิงปัทมา ลีสวัสดิ์ตระกูล มอบเครื่องมือแพทย์ อุปกรณ์ทางการแพทย์ ให้แก่ผู้บริหารโรงพยาบาลคามิลเลียน ทองหล่อ กรุงเทพฯ เพื่อเป็นกำลังใจแก่บุคลากรทางการแพทย์ ภายใต้โครงการ“ปันน้ำใจ คนไทยไม่ทิ้งกัน”โดยมีนายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธาน และนายจิรวัฒน์ สุจิรานุธรรม ผู้อำนวยการโรงพยาบาลคามิลเลียน ทองหล่อ กรุงเทพฯ และผู้บริหารโรงพยาบาลฯ เป็นผู้รับมอบ ณ โรงพยาบาลคามิลเลียน ทองหล่อ กรุงเทพฯ ทั้งนี้ นางยุถิกา อิศรางกูร ณ อยุธยา ผู้ตรวจราชการกระทรวงวัฒนธรรม ดร.สมศักดิ์ ลีสวัสดิ์ตระกูล คุณหญิงปัทมา ลีสวัสดิ์ตระกูล กรรมการบริหารคณะกรรมการโอลิมปิคแห่งประเทศไทยในพระบรมราชูปถัมภ์ นางโชติกา อัครกิจโสภากุล ผู้ช่วยปลัดกระทรวงวัฒนธรรม ผู้บริหาร ข้าราชการและเจ้าหน้าที่ที่เกี่ยวข้อง เข้าร่วม